**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.12.2019, ora 08.00 – 18.12.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 18.12.2019, ora 07.00**

**RÂURI**

**Debitele au fost în general staționare**, exceptând râurile din bazinele hidrografice ale Jiului şi Buzăului unde au fost în scădere şi cursul inferior al Someşului unde au fost în creştere prin propagare.

Formaţiunile de gheaţă (gheaţă la maluri, izolat pod de gheață) prezente pe râurile din Transilvania şi nordul Moldovei au fost în diminuare, restrângere şi eliminare.

Debitele se situează în general la valori cuprinse între 30-100% din mediile multianuale lunare, mai mici (sub 30% din normalele lunare) pe: Crasna, Crişul Negru, Crişul Alb, Bega Veche, Timiş, Moraviţa, Rm. Sărat, Tazlău, Bârlad, Jijia, cursul inferior al Bistriței, unii afluenţi ai Someșului (Sălăuţa, Şieu, Ilişua, Lonea, Fizeş, Lăpuş), ai Mureșului (Luţ, Comlod, Feernic, Vișa, Secaș, Ampoi, Râul Mare), Oltului (Ghimbăşel, Turcu, Hârtibaciu, Cerna) și mai mari (peste 100% din normalele lunare) pe cursul inferior al Jiului, Motru, unii afluenți ai Oltului inferior (Lotru, Olănești, Bistrița, Luncavăț, Iminog).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staţionare**, exceptând cursul inferior al Someşului unde vor fi în creştere prin propagare.

Formaţiunile de gheaţă (gheaţă la maluri) existente vor fi în restrângere, diminuare şi eliminare.

Sunt posibile creşteri de niveluri şi debite pe unele râuri din zona de munte ca urmare a cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 17.12.2019 – 18.12.2019 a fost staționar, având valoarea de 3900 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în scădere la Gruia şi pe sectorul Giurgiu – Tulcea și în creştere pe sectorul Calafat – Zimnicea.

**Debitul la intrarea în ţară (secţiunea Baziaş) va fi staționar (3900 m3/s).**

În aval de Porţile de Fier, debitele vor fi în scădere pe sectoarele Gruia – Calafat şi Olteniţa – Tulcea și în creștere pe sectorul Bechet – Giurgiu.

**2.** **Situaţia meteorologică în intervalul 17.12.2019, ora 09.00 –18.12.2019, ora 06.00**

**ÎN ŢARĂ**

Vremea a fost în continuare deosebit de caldă în cea mai mare parte a țării, cu valori termice diurne ce s-au situat în general cu 7 până la 13 grade peste mediile climatologice ale datei. Cerul a fost variabil, spre mai mult senin în regiunile sudice și sud-vestice, exceptând sudul Olteniei și al Moldovei, precum și în sud-vestul Munteniei, unde ceața a persistat pe tot parcursul intervalului, iar regimul termic a fost apropiat de cel normal. În consecință, temperaturile maxime s-au situat între 4 grade la Bechet, Voineasa, Turnu Măgurele, Tecuci și Joseni și 19 grade la Lugoj, Caransebeș, Oravița, Pătârlagele, Târgu Ocna și Rădăuți. Vântul a suflat slab și moderat, cu intensificări pe crestele montane, îndeosebi ale Carpaților Orientali, unde temporar rafalele au depășit 80...90 km/h. Stratul de zăpadă era prezent local la munte, îndeosebi la altitudini mari și măsura, la ora 20, în platformele stațiilor meteorologice până la 57 cm în Masivul Făgăraș. Izolat, ceață s-a mai semnalat, dimineața și noaptea și în Transilvania. La ora 06 se înregistrau valori termice cuprinse între -6 grade la Brașov și 14 grade la Cotnari.

***Observație:*** *de ieri de la ora 06 au fost în vigoare 17 atenționări cod galben pentru fenomene meteorologice periculoase după cum urmează: 4 emise de către CNPM pentru Muntenia, 6 emise de către SRPV Craiova, 3 emise de către SRPV Bacău, 2 emise de către SRPV Sibiu și 1 emis de către SRPV Cluj.*

**LA BUCUREŞTI**

Vremea s-a menținut frumoasă și deosebit de caldă pentru această dată, iar valorile termice diurne au fost cu peste 10 grade mai ridicate decât media climatologică. Cerul a fost mai mult senin, iar vântul a suflat slab până la moderat. Temperatura maximă a fost de 16 grade la Filaret și 17 grade la Afumați și Filaret, iar la ora 06 temperatura aerului era de 3 grade la Filaret, 4 grade la Băneasa și 7 grade la Afumați.

**3. Prognoza meteorologică în intervalul 18.12.2019, ora 09.00 –19.12.2019, ora 09.00**

**ÎN ŢARĂ**

Vremea va fi în continuare frumoasă, iar valorile termice cu mult mai ridicate decât în mod caracteristic acestei perioade. Cerul va fi variabil spre mai mult senin. Vântul va sufla slab și moderat, cu unele intensificări pe crestele Carpaților Orientali. Temperaturile maxime vor fi cuprinse, în general, între 8 și 20 de grade, iar cele minime se vor încadra între -3 și 8 grade, mai scăzute în estul Transilvaniei. Pe arii restrânse, mai ales dimineața și noaptea, în zonele joase de relief va fi ceață sau nebulozitate joasă.

**LA BUCUREŞTI**

Vremea va fi în continuare frumoasă, iar valorile termice cu mult mai ridicate decât în mod caracteristic acestei perioade. Cerul va fi variabil spre mai mult senin, iar vântul va sufla slab până la moderat. Temperatura maximă se va situa în jur de 17 grade, iar cea minimă va fi de 0...3 grade. Mai ales noaptea vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Națională Apele Române*** revine cu informaţii despre nava, încărcată cu 14.600 capete ovine, eșuată în data de 24.11.2019 în acvatoriul Portului Midia, judeţul Constanţa.

Comparând rezultatele obținute cu valorile caracteristice Mării Negre, respectiv cu limitele naționale, se constată că probele de apă prelevate în data de 16.12.2019, din Marea Neagră (intrare Port Midia - zona Far izobata de 5 m și acvatoriul Portului Midia - 50 m tribord navă Queen Hind, respectiv 50 m babord navă Queen Hind), își păstrează valorile caracteristice apelor costiere, fără modificări. Având în vedere că la ultima prelevare temperatura aer/apă înregistra valori de cca. 8,70C / 9,90C, la prelevarea din data de 16.12.2019, deși temperatura aer/apă este de circa 13,30C / 110C, fiind mai mare cu 4,60C / 1,10C, nu se constată modificări ale indicatorilor analizați.

Inspectorii din cadrul S.G.A. Constanța – A.B.A. D.L. monitorizează vizual linia țărmului, pe sectorul Corbu – Năvodari II, în vederea identificării de cadavre animaliere. Până la data de 17.12.2019 nu au fost identificate cadavre de oi.

Administrația Bazinală de Apă Dobrogea-Litoral va monitoriza în continuare calitatea apei din acvatoriul Portului Midia și va reveni cu informații despre evoluția fenomenului.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 16.12.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.12.2019-18.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția de Comunicare